MINI HOW-TO

<span lang="hu">
ITEM: Egyszerű album

Az album program telepítése után próbáljuk ki
a következő egyszerű példákat! Probléma esetén vegyük
igénybe a telepítési útmutató segítségét!

A sablonok (theme-ek) és a fotóalbum tárolásához hozzunk létre
egy könyvtárat, ebben a leírásban a /home/httpd/test könyvtárat
fogjuk használni. Olyan könyvtárat kell választanunk, amelyet a
web szerver is megtalál. Példánkban a http://myserver/test címet fogjuk
használni, itt éri el a web szerver a "test" könyvtárunkat.

Először hozzunk létre egy könyvtárat, és másoljuk bele a képeket!
Legyen ez a könyvtár a /home/httpd/test/Photos.
A képek neve a példában 'IMG_001.jpg', ..., 'IMG_004.jpg'.

A legegyszerűbb album létrehozásához adjuk ki a következő utasítást:

<code>% album /home/httpd/test/Photos</code>

Ezek után a a fényképalbumot egy web böngészővel a következő címen
érhetjük el:
  http://myserver/test/Photos

ITEM: A fotók feliratozása

Készítsük el a /home/httpd/test/Photos/captions.txt fájlt a
következő tartalommal (használjuk a "tab" gombot a "  [tab]  "
helyén):

-- captions.txt ---------
IMG_001.jpg  [tab]  Az első kép neve
IMG_002.jpg  [tab]  Második kép
IMG_003.jpg  [tab]  Újabb kép  [tab]   micsoda felirat!
IMG_004.jpg  [tab]  Utolsó kép     [tab]   újabb felirat.
-------------------------

Ezután futtassuk újra az album programot:

<code>% album /home/httpd/test/Photos</code>

és íme, a feliratok megjelentek.

Most készítsük el a /home/httpd/test/Photos/header.txt fájlt,
benne tetszőleges szöveggel. Az album program futtatása után
a felirat megjelenik az oldal tetején.

ITEM: Képek elrejtése

Képek, fájlok vagy könyvtárak többféleképpen is elrejthetők. Most
a captions.txt fájl segítségével mutatjuk be képek elrejtését.
A "#" jelet írjuk be valamelyik sor elejére:

-- captions.txt ---------
IMG_001.jpg  [tab]  Az első kép neve
#IMG_002.jpg  [tab]  Második kép
IMG_003.jpg  [tab]  Újabb kép  [tab]   micsoda felirat!
IMG_004.jpg  [tab]  Utolsó kép     [tab]   újabb felirat.
-------------------------

Az album program futtatása után látható, hogy az IMG_002.jpg nevű
kép hiányzik. Ha ezt az album program első futtatása előtt csináltuk
volna, akkor a közepes és a kis méretű képeket (ikonokat) nem is
készítette volna el a program. Ezek a most már felesleges képek
utólag is eltávolíthatók a -clean kapcsoló használatával:

<code>% album -clean /home/httpd/test/Photos</code>

ITEM: Sablonok használata

Amennyiben a sablonok megfelelően telepítve vannak, és
theme_path a sablonok helyét jelzi, akkor a sablonok
használhatók a következőképpen:

<code>% album -theme Blue /home/httpd/test/Photos</code>

Ekkor a kész fotóalbum a Blue nevű sablont használja. Ha az
albumban meg nem jelenített képeket találunk, akkor valószínűleg
olyan könyvtárba lett telepítve a sablon, amelyet a böngészőprogram
nem ér el, a részletekért l. a telepítési útmutatót.

A program futáskor elmenti az alkalmazott beállításokat, így ha a
következő alkalommal futtatjuk a programot:

<code>% album /home/httpd/test/Photos</code>

még mindig a Blue sablont használja. A sablon kikapcsolásához a
következő parancsot használjuk:

<code>% album -no_theme /home/httpd/test/Photos</code>

ITEM: Közepes méretű képek

A teljes méretű fényképek rendszerint túl nagyok egy webes albumhoz,
ezért az album oldalakon közepes méretű képeket használunk:

<code>% album -medium 33% /home/httpd/test/Photos</code>

A teljes méretű képek nem vesznek el, alapesetben
a közepes méretű képre kattintva
tekinthetjük meg őket, vagy az

<code>% album -just_medium /home/httpd/test/Photos</code>

parancs alkalmazásával elérhetjük, hogy a teljes méretű képekre ne
helyezzen el linket a program (feltéve, hogy előtte a -medium kapcsolóval
hívtuk a programot valamikor).

ITEM: EXIF feliratok használata

Megadhatjuk például, hogy a fénykép készítésekor alkalmazott apertúra
belekerüljön a képek feliratába:

<code>% album -exif "&lt;br&gt;apertúra=%Aperture%" /home/httpd/test/Photos</code>

Ez a parancs csak azon képek feliratához írja hozzá az apertúrára vonatkozó információt,
amelyek exif információjában szerepel az "Aperture" kulcsszó (a "%" jelek közti
rész jelenik meg a feliratban). Az előző parancsban szereplő &lt;br&gt;
hatására az exif információ a kép feliratában új sorban jelenik meg.

Egyéb exif információ is elhelyezhető a feliratban, pl:

<code>% album -exif "&lt;br&gt;fókusz: %FocalLength%" /home/httpd/test/Photos</code>

Mivel az előző futtatáskor a program elmentette a beállításokat, most
mindkét exif információ megjelenik a képek feliratában: az apertúra és a
fókusztávolság is. Ha törölni akarjuk az apertúrára vonatkozó részt:

<code>% album -no_exif "&lt;br&gt;aperture=%Aperture%" /home/httpd/test/Photos</code>

A "-no_exif" kapcsolónak pontosan meg kell egyeznie a korábban megadott
-exif kapcsolónál megadott résszel, különben a program figyelmen kívül hagyja.
A program által elmentett konfigurációs állományt is szabadon meg lehet változtatni:
  /home/httpd/test/Photos/album.conf
Itt is lehet törölni a kérdéses részt.

ITEM: További albumok hozzáadása

Tegyük fel, hogy a spanyolországi nyaralás során készült képeket a

  /home/httpd/test/Photos/Spain/
könyvtárban helyeztük el. Futtassuk most az album programot az
összes képet tartalmazó könyvtárra:

<code>% album /home/httpd/test/Photos</code>

Ez a parancs elkészíti az albumot a Photos könyvtárban, majd készít egy linket a
Spain könyvtárra, és ugyanazon beállításokkal, sablonnal elkészíti az
albumot a Spain alkönyvtárban is.

Újabb utazást követően a képeket a következő könyvtárba tesszük:
  /home/httpd/test/Photos/Italy/

Újra futtatva a programot az összes képet tartalmazó könyvtárra:

<code>% album /home/httpd/test/Photos</code>

Ez a parancs újra feldolgozza a Spain könyvtárat is, ami nem változott.
Az album program nem készít újabb HTML oldalakat vagy kis méretű
képeket, ha azokat már korábban elkészítette, de a feleslegesen feldolgozott
könyvtárak így is feleslegesen töltik az időt, különösen nagy albumok
esetén. Ennek elkerülésére megadhatjuk, hogy csak az új könyvtárat
dolgozza fel:

<code>% album -add /home/httpd/test/Photos/Italy</code>

Ez az eredeti albumhoz hozzáadja a linket az új albumhoz, és elkészíti
az Italy albumot.

ITEM: Fordította:

György Károlyi  [http://www.me.bme.hu/~karolyi/indexe.html]
</span>

